贈友五首 二
作者：白居易
朝代：唐

paragraphs: 銀生楚山曲，金生鄱谿濱。
南人棄農業，求之多苦辛。
披砂復鑿石，矻矻無冬春。
手足盡皴胝，愛利不愛身。
畬田既慵斫，稻田亦嬾耘。
相攜作游手，皆道求金銀。
畢竟金與銀，何殊泥與塵。
且非衣食物，不濟飢寒人。
棄本以趨末，日富而歲貧。
所以先聖王，棄藏不爲珍。
誰能反古風，待君秉國鈞。
捐金復抵璧，勿使勞生民。